Къэралым и бюджетым къыхэкIыу сом мелуан 80-м щIигъу
Къэбэрдей-Балъкъэр Республикэр яхэхуащ федеральнэ бюджетым и ахъшэу къэрал мылъкум хиубыдэ ухуэныгъэхэм трагъэкIуэдэн папщIэ псори зэхэту сом мелард 1,78-рэ зыхуаутIыпщыну субъект 20-м. А ахъшэр зэрытрагуашэ щIыкIэм теухуа унафэм Iэ щIидзащ УФ-м и премьер-министр Медведев Дмитрий.
Хьэрычэт IэнатIэ мыинхэм папщIэ инфраструктурэр зэтегъэувэным пыщIа Iуэхухэм трагъэкIуэдэну ахъшэр псори зэхэту сом мелуани 120,6-рэ мэхъу. Абы щыщу сом мелуан 81,13-р федеральнэ бюджетым, сом мелуан 29,2-р КъБР-м и республикэ бюджетым, сом мелуани 10,3-р муниципальнэ щIыналъэхэм я бюджетхэм къыхэкIынущ. А ахъшэр трагъэкIуэдэну я мурадщ Дзэлыкъуэ районым и бизнес-инкубаторыр, апхуэдэу Бахъсэн районым и агропромышленнэ бизнес-инкубаторыр нэгъэсыжыным.
КъБР-м экономикэ зыужьыныгъэмкIэ и министрым и къуэдзэ Бэждыгъу Темыркъан къызэрыджиIамкIэ, бизнес-инкубаторхэр дэIэпыкъуэгъушхуэщ хьэрычэт IэнатIэ мыинхэмрэ курытхэмрэ зэтегъэувэнымкIэ. Апхуэдэ япэ бизнес-инкубаторыр министерствэм къызэIуихауэ щытащ 2006 гъэм. Ар яухуауэ щытащ федеральнэ бюджетымрэ КъБР-м и республикэ бюджетымрэ я мылъку зэхэлъкIэ. Иджыпсту Къэбэрдей-Балъкъэр бизнес-инкубаторыр Кавказ Ищхъэрэ федеральнэ щIыналъэм щынэхъ ин дыдэщ. Абы къыдэкIуэу, апхуэдэ IуэхущIапIэхэр къыщызэрагъэпэщащ Прохладнэ, Бахъсэн къалэхэмрэ Бахъсэн муниципальнэ районымрэ.
Къэрэщей Элеонорэ.
